Papersnake/gushiwen huggingface dataset:
罪所上御史惟则
刘长卿（唐代）

误因微禄滞南昌，幽系圜扉昼夜长。黄鹤翅垂同燕雀，

青松心在任风霜。斗间谁与看冤气，盆下无由见太阳。

贤达不能同感激，更于何处问苍苍。
北都雪望
赵秉文（金朝）

千山雪尽出樵车，一径云迂去似蛇。小屋平头墟落里，吹烟起处是人家。
听子善琴
释行海（宋代）

青松宿鹤磵泉流，云意迟迟山意秋。
一曲广陵休尽奏，月寒天地古人愁。
江楼二首 其二
韩偓（唐代）

鳀鱼苦笋香味新，杨柳酒旗三月春。风光百计牵人老，争奈多情是病身。
赠源长老归自湘中
赵师秀（宋代）

白发半头寒未剃，形容清瘦异于常。
为人作画衣添黑，对客围棋爪甚长。
不染世间如菡萏，只留胸次著潇湘。
住山亦自年来懒，竹阁门前借一房。
檐上木香
徐集孙（宋代）

无奈声声杜宇频，木香犹有一分春。
檐头分得清香到，却谢寻常过路人。
次韵送沈时旸参议提督福建银课
程敏政（明代）

上京才喜坐逢君，行省那堪手更分。粤地山场今责贡，隐侯家世旧崇文。

芝书戒晓颁官露，桂楫凌秋动水云。此日牙绯应暂别，汉庭香篆待重薰。
水调歌头 陪徐方虎先生水绘庵泛春
许嗣隆（清代）

云影分初夏，莺语接残春。渡边春水初涨，十亩碧鳞鳞。

烟外扁春閒弄，翠袖凌风掠水，细碎动波纹。雨湿巫山梦，浪涌洛川神。

妆欲堕，情脉脉，最宜嗔。尊移晚兴冉冉，罗袜袅香尘。

盌底朱缨射覆，帘下红牙按板，一石更留髡。词谱银光纸，花醉玉堂人。
津头望白水
周繇（唐代）

晴江暗涨岸吹沙，山畔船冲树杪斜。

城郭半淹桥市闹，鹭鸶缭绕入人家。
赠茅意山主簿
陈著（宋代）

旅锁倾城慰寂寥，诗篇到眼见贤劳。
三年鸾凤风声好，万里骅骝地步高。
送邹子之浙中访迎张子
何景明（明代）

此去寻张子，东行指宋畿。秋城怅独往，春棹好同归。

雨外吴帆重，江中越岫微。平生壮游兴，送汝益翻飞。
久雨
郭印（宋代）

四旬常苦雨，秋令叹先行。
滴滴天垂泪，昏昏日翳睛。
敢言频屋漏，深恐害粢盛。
换甲明朝是，人人望快晴。
五更渡洛水
钱维乔（清代）

翠羽明珰梦未真，寒皋空有水粼粼。马头一片将残月，曾照黄初作赋人。
芍药二首 其二
朱松（宋代）

舞困春风睡思深，东君更与缠腰金。颓檐醉尉花应笑，那有当年幕客心。
十月十五日夜作连珠诗四首 其一
朱之才（宋代）

披衣开户几宵兴，永夜无眠魂九升。坐觉飞霜明瓦屋，天如寒鉴月如冰。
山中四首
释圆悟（宋代）

暝色敛平川，云归日已夕。
閒行信杖藜，倦坐憩苔石。
花亦满意红，草自无心碧。
吾亦乐吾年，人生不满百。
醉花阴 染指甲
葛秀英（清代）

曲栏凤子花开后。捣入金盆瘦。银甲暂教除，染上春纤，一夜深银透。

点绛轻濡笼翠袖。数乱相思豆。晓起试新妆，画到眉弯，银雨春山逗。
西王母哀十首 其二
李江（明代）

翠水烟笼万里程，跨鸾飞去不归宁。千年风景虽云乐，一段姻缘恨未成。

何处寒炉呼嫂嫂，当年谐老仰卿卿。而今却与夫君别，翠水烟笼万里程。
大酺（寿沿江大制使观文马裕斋同知）
陈著（宋代）

问大江东，长淮上，缘分如何修到。轻裘还熟局，第三番又是，五年春了。菜饭工夫，露香心事，惟靠天公分晓。林泉琴书梦，算飞笺觅去，不知多少。奈雅意难酬，又还留住，口衔新诏。

都无他嗜好。玉麟静、公事供谈笑。满眼是、风花飘忽，惟有长松，雪霜里、插天苍老。休忆家山好。安乐处、便成蓬岛。正春雨、秧畴饱。边城如画，处处绿杨芳草。青溪不妨寄傲。
再登垂虹亭三首
杨万里（宋代）

红尘不解送诗来，身在烟波句自佳。
银汉光中有诗客，玉虹背上曳芒鞋。
大隐园为陈司理题
胡应麟（明代）

衡阳七十峰，洞庭八百里。翛然五亩宅，结搆傍江汜。

仄径穿藤萝，层轩萟桃李。白云何英英，丹霞亦靡靡。

空翠流重檐，林岚润湘几。主人金闺彦，夙昔厌纨绮。

名家孟公后，侠气元龙侣。高言和阳春，清响激流徵。

纵横彩毫落，烨烨隽声起。朝辞蓟门燕，夕佐越台理。

騄骥游天闲，鸾凤出榛枳。一丘宁独乐，十载旷栖止。

缅怀东方生，大隐帝乡迩。聊用名吾园，归梦时徙倚。

伊余东海民，蚤岁群鹿豕。孤悰托松桂，幽梦结兰芷。

侧闻辋川胜，佳兴浩难已。冉冉携芳尊，悠悠负绿绮。

携我初平石，适君仲长里。青鞋与布袜，行迈自兹始。
奉和圣制送张说巡边
徐坚（唐代）

至德抚遐荒，神兵赴朔方。帝思元帅重，爰择股肱良。

累相承安元，深筹协子房。寄崇专斧钺，礼备设坛场。

鼙鼓喧雷电，戈剑凛风霜。四騑将戒道，十乘启先行。

圣锡加恒数，天文耀宠光。出郊开帐饮，寅饯盛离章。

雨濯梅林润，风清麦野凉。燕山应勒颂，麟阁伫名扬。
和张倅湖上十绝
姜特立（宋代）

仙山那许世人来，有底今朝洞户开。
青鸟想传佳客至，不须惊汝问莓苔。
薛公肃访山中偶出不值公肃留诗次其韵
李流谦（宋代）

一舸初从帝所还，彩衣照日眩斓斑。
今君已出云天近，我尚无钱可买山。
献淮南李仆射
赵嘏（唐代）

早年曾谒富民侯，今日难甘失鹄羞。新诺似山无力负，

旧恩如鹄满身流。马嘶红叶萧萧晚，日照长江滟滟秋。

功德万重知不惜，一言抛得百生愁。
田园杂兴 其一
林希逸（宋代）

畴昔多惭世网牵，收身幸早赋归田。四科人物皆高第，只学樊迟也自贤。
次韵和通判钱昌武郎中上巳许公亭惠诗
韩琦（宋代）

亭馆萧然古岸头，园林虽雅背清流。感时堪惜芳菲过，拖病须从祓禊游。

归舰逆风乘醉去，落花随水带香浮。贰车欲继山阴事，立赋新篇不易酬。
和择之韵
朱熹（宋代）

仰止平生旧，今年得得来。举头天一握，倚杖雪千堆。

讲道心如渴，哦诗思涌雷。出山遗语在，归骑莫徘徊。
寄钱郎中
法照（唐代）

闭门深树里，闲足鸟来过。五马不复贵，一僧谁奈何。

药苗家自有，香饭乞时多。寄语婵娟客，将心向薜萝。
净社山中即事二首 其二
许及之（宋代）

家童裹饭就僧家，饭了僧来共点茶。听雨轩中无一事，蔷薇却有旋开花。
中秋日菊盛开
家铉翁（宋代）

年年菊占晚秋清，今夕东篱放早英。
月共黄花如有约，花开半夜月偏明。
秋蕊香
杨泽民（宋代）

向晓银瓶香暖。宿蕊犹残娇面。风尘一缕透窗眼。恨入春山黛浅。短书封了凭金线。紧双燕。良人贪逐利名远。不忆幽花静院。
末利
朱熹（宋代）

旷然尘虑尽，为对夕花明。密叶低层幄，冰蕤乱玉英。

不因秋露湿，讵识此香清。预恐芳菲尽，微吟绕砌行。
凉州词
薛逢（唐代）

昨夜蕃兵报国仇，沙州都护破凉州。
黄河九曲今归汉，塞外纵横战血流。
歧路行
孙云锦（清代）

忧来不能食，酒酣拔剑长太息。男儿志四方，安能俯首老逢掖。

枥头骏马识雄心，骄嘶怒齧黄金勒。荒荒策马驱平芜，平芜旁午多歧涂。

李白大笑杨朱哭，世人扰攘谁良图。君不见，将军第，丞相府，门前高车散风雨，眼中谁是孔文举。
与郑二秀才同舟东下洛中，亲朋送至景云寺
许浑（唐代）

三十六峰横一川，绿波无路草芊芊。牛羊晚食铺平地，

雕鹗晴飞摩远天。洛客尽回临水寺，楚人皆逐下江船。

东西未有相逢日，更把繁华共醉眠。
久雨喜晴检阅计院纪以舂容之篇敬用韵为谢
吴潜（宋代）

乐天何爱咏，尧夫非好吟。
愧乏康济术，粗怀饥溺心。
弥旬雨翻屋，耄倪泣苍{左昏右页}。
微臣职刍牧，痒痛入肌深。
行若负刺芒，坐如隐毡鍼。
再拜告神明，寸心秉坚金。
蠲租还已债，议狱并弛刑。
但求讲实政，何暇竞虚名。
天威咫尺临，昏翳忽开明。
宿苗既丰硕，穉秧靡飘淫。
阿香亦效灵，排阴吐洪音。
推出太阳辉，天外旋收声。
老守宽近忧，濁醪呼客斟。
客有劝翁归，前身岂傅霖。
颂古 其十二
释慧空（宋代）

我脚何似驴脚，车轮顿生八角。三千刹海波澄，一阵西风叶落。
感叹二首
晁说之（宋代）

险阻空千里，都城整六师。
忧心常忽忽，春日独迟迟。
未见忠良出，休言昏乱为。
白头难作客，日日问归期。
山居二十咏 其六 栗岭
洪适（宋代）

霜栗大如拳，皱开穰献熟。借问嘉卉山，何如白鸦谷。
赠高抑斋太守 其四
陈琛（明代）

凤阳中都地，山水秀而平。赤气光腾后，犹能生俊英。

五马亦高贵，一笑澹无荣。乃知天下士，但欲乞身轻。
句
萧德藻（宋代）

信脚到太古。
游岳麓 其四
张恩泳（清代）

天低暮霭薄，返照明村西。芳洲采杜若，枉渚搴留夷。

秋花黄未采，叶落灵均祠。湘波流浩浩，遗恨空凄凄。

白云自往还，帝子降何时。风裳与水佩，缥缈不可期。

轻舟泛明月，归客苍烟迷。江鹜如解意，争随帆影飞。
求碧窗叶先生兰亭书法
周旋（明代）

碧窗夫子写兰亭，千载羲之契合冥。赤手妙探龙虎窟，墨池寒蘸斗牛星。

韩公自诧军方张，杜老深知笔有灵。剩欲相从学心画，烦君为我讲声形。
六朝门。后魏武帝
周昙（唐代）

太武南征似卷蓬，徐阳兖蔡杀皆空。

从来吊伐宁如此，千里无烟血草红。
送汤子才
晁公溯（宋代）

江湖此去水连空，万贾连樯浩渺中。
帆影浸斜青草月，笛声吹尽碧芦风。
未论魏阙功名锭，不与巴山气象同。
更到临平看辇路，沙堤十里软尘红。
雷门
王十朋（宋代）

吴越兴亡事若何，谯门遗迹枕山阿。大声曾作雷霆震，应笑人间布鼓多。
水调歌头（次向伯恭芗林见寄韵）
李弥逊（宋代）

不见隐君子，一月比三秋。惊涛如许，梦魂无路绝横流。安得如云长翮，命驾不须千里，上下逐君游。此计杳难就，注目倚江楼。

西风里，多少恨，寄歌头。飞奴接翼，为我三度下南州。三得伯恭佳词。正是天寒日暮，独钓一江残雪，风猎碧莎裘。和子浩然句，一酌散千忧。
卧治斋诗
张舜民（宋代）

为治固有术，公卧有人立。
直须紧闭关，勿使庞公人。
桂林即事
刘大观（清代）

白云长护孔明台，台上扶桑花自开。一夕东风天骤暖，梧州已送荔支来。
宿囊山寺
高翥（宋代）

小泊囊山古化城，山林端足擅高名。
楼台影外秋风老，锺磬声中夜气清。
客子情怀宜淡薄，主人言语亦分明。
只应海月堂前境，从此江胡有梦成。
东海有大鱼
邵雍（宋代）

东海有大鱼，罔罟无能近。
砀然一朱水，蝼蚁得而困。
寄十二侄
陆游（宋代）

庚寅吾入蜀，西过齐安城。
雪堂拜老仙，眉宇寒峥嵘。
微泉尚如昔，激激琴筑声。
龙蛇入笔力，断石卧纵横。
戊戌奉诏追，触热万里程；归途抵齐安，岁月浩可惊。
三日乃东下，鼓角遥送迎。
安国有老僧，元佑初载生，蝉联说旧事，耳目犹聪明，徒行就船别，耿耿恻怆情。
岂知二纪後，汝乃为此行。
追怀昔游地，未语涕已倾。
念汝虽并塞，残虏方守盟。
职虽在警盗，枹鼓寂不鸣。
惟当奉法令，日夜抚孤惸。
官卑俸入薄，切勿厌藜羹。
勇如赤壁战，节若江水清。
人谁不汝知，况事贤公卿。
三山与七家，相望雨柴荆；归来讲学暇，襏襫同春耕。
月中炬火发仙山驿小睡射亭五首 其五
杨万里（宋代）

轿中兀得软如痴，逢店投床片子时。睡觉不知天晓未，半窗花影木犀枝。
雷篷歌赠廖楚材山长
许有壬（元代）

人间尘土何地无，道人自爱居江湖。江湖佳处写不尽，且复想像陈其觕。

有舟如叶君勿笑，气象乃欲吞堪舆。四时风景皆可乐，岁晚独与天游俱。

青山昨夜忽遁去，万象一色涵冰壶。眼界疑堕清虚府，心境直造鸿荒初。

道人箕踞受奇供，但讶光怪生籧篨。霜筠露箨政不俗，更欲缘饰为琼琚。

湘江清碧俯见底，岳麓倒影寒萦纡。兴来不省有物我，短蓑独速歌吴歈。

可怜翠被秦复陶，但鼓忧患来攻驱。莫言雪尽篷遂废，敲雨承月仍相娱。
甘园
吕炎（宋代）

曾入当年富贵家，东风几度换年华。
满园桃李不知主，独自开花自落花。
送张彝憲归乡
杨亿（宋代）

处处春波满稻畦，海棠零落子规啼。
一麾远郡方留滞，十里长亭又解携。
后夜滩声妨客梦，初晴云物入诗题。
到家为问田园事，桃李犹应有旧蹊。
后村再和堂字二首且云欲谢遣孤月一意祈天用韵为谢 其二
林希逸（宋代）

诗工如沈笔如任，到手篇篇玉应金。月好岂无搔首梦，日长谁伴撚髭吟。

如今具眼师能几，何处还睛佛可寻。来往莫嫌贫问讯，也胜空谷听跫音。
寒食日从驾聚景园
李洪（宋代）

宫殿千门敞禁闱，西湖彩仗小迟徊。
竞瞻黄屋宁亲乐，更喜重离捧寿杯。
万骑戎装花底散，一声清跸日边来。
天街向晚珠帘卷，十里春风待驾回。
寄德莹弟二首
王炎（宋代）

牢落羁旅隔楚东，青山梦入往来中。
离心落雁惊秋雨，醉眼开来昨夜风。
一壑若为甘小隐，三江何日挂归篷。
谋生向坐文穷计，识破譊讹虑已空。
凡圣一首
刘克庄（宋代）

死生非有二致，圣凡于此一般。
醒{内隹外鬼}预为石椁，王乔尚欲玉棺。
句
徐似道（宋代）

自作先生传，谁为故吏碑。
题招隐寺
戴叔伦（唐代）

昨日临川谢病还，求田问舍独相关。宋时有井如今在，却种胡麻不买山。
用前韵答黄一翁二首
王炎（宋代）

豆羹采藜藿，鼎食厌粱肉。
士欲齐得霄，胸次要涵蓄。
我晚颇闻道，宁有慧无福。
外物皆浮云，此道等珠玉。
阅事如阅棋，已过安用覆。
回光照诸妄，稍稍淡无欲。
与君共玄谈，一笑时捧腹。
更以诗留贫，此语颇惊俗。
细看苜蓿盘，岂减槟榔斛。
见金不见人，渠辈非吾族。
君独臭味同，吾固知之熟。
平生求益友，今日并墙屋。
不肯兄事钱，宁以君呼竹。
力学追古人，经史费抄读。
我方病少瘳，拥衲肤有粟。
百念渐灰冷，有牛不须牧。
君如汗血驹，堕地必驰逐。
甘为走踆踆，耻作雌粥粥。
有玉未尝献，岂忧终刖足。
渔父辞
毛直方（宋代）

呼儿买米得新粳，渔村且喜见秋成，
今朝尝新莫草草，好钓鲈鱼来煮羹。
寄题程信叔朝散先坟思成堂归真亭二首 其一
郭祥正（宋代）

水聚山仍合，营祠构一堂。丹青瞻邃表，簪笏遍诸郎。

烟雨和春暝，松篁浥野香。命书连岁下，潜德发幽光。
峡石驿
杨揆（清代）

啼鸠唤雨鹊唤晴，湿云正傍晴云生。居人自爱新雨足，一牛朝云破山绿。

山神高敞芙蓉屏，头鬓乍沐光盈盈。霞绡雾縠远莫辨，窥客但讶长眉青。

我行更出层厓上，足底流云水声响。苔痕黏屐一寸深，石笋棱棱雨中长。

回飙萧瑟吹衣裳，欲断不断愁烟峦。连峰去华三百里，已有清气飘中原。

平生不识秦川路，一片愁心落何处。道旁垩壁余古灰，独自题名石间去。
访许用晦
张祜（唐代）

远郭日曛曛，停桡一访君。小桥通野水，高树入江云。

酒兴曾无敌，诗情旧逸群。怪来音信少，五十我无闻。
鹧鸪天（赋牡丹，主人以谤花索赋解嘲）
辛弃疾（宋代）

翠盖牙签几百株。杨家姊妹夜游初。五花结队香如雾，一朵倾游醉未苏。

闲小立，困相扶。夜来风雨有情无。愁红惨绿今宵看，却似吴宫教阵图。
材论
王安石（宋代）

天下之患，不患材之不众，患上之人不欲其众；不患士之不欲为，患上之人不使其为也。夫材之用，国之栋梁也，得之则安以荣，失之则亡以辱。然上之人不欲其众﹑不使其为者，何也？是有三蔽焉。其敢蔽者，以为吾之位可以去辱绝危，终身无天下之患，材之得失无补于治乱之数，故偃然肆吾之志，而卒入于败乱危辱，此一蔽也。又或以谓吾之爵禄贵富足以诱天下之士，荣辱忧戚在我，是否可以坐骄天下之士，而其将无不趋我者，则亦卒入于败乱危辱而已，此亦一蔽也。又或不求所以养育取用之道，而諰諰然以为天下实无材，则亦卒入于败乱危辱而已，此亦一蔽也。此三蔽者，其为患则同。然而，用心非不善，而犹可以论其失者，独以天下为无材者耳。盖其心非不欲用天下之材，特未知其故也。

且人之有材能者，其形何以异于人哉？惟其遇事而事治，画策而利害得，治国而国安利，此其所以异于人者也。上之人苟不能精察之、审用之，则虽抱皋、夔、稷、契之智，且不能自异于众，况其下者乎？世之蔽者方曰：“人之有异能于其身，犹锥之在囊，其末立见，故未有有实而不可见者也。”此徒有见于锥之在囊，而固未睹夫马之在厩也。驽骥杂处，其所以饮水食刍，嘶鸣蹄啮，求其所以异者盖寡。及其引重车，取夷路，不屡策，不烦御，一顿其辔而千里已至矣。当是之时，使驽马并驱，则虽倾轮绝勒，败筋伤骨，不舍昼夜而追之， 辽乎其不可以及也，夫然后骐骥騕褭与驽骀别矣。古之人君，知其如此，故不以天下为无材，尽其道以求而试之耳。试之之道，在当其所能而已。

夫南越之修簳，镞以百炼之精金，羽以秋鹗之劲翮，加强驽之上而彍之千步之外，虽有犀兕之捍，无不立穿而死者，此天下之利器，而决胜觌武之所宝也。然而不知其所宜用，而以敲扑，则无以异于朽槁之梃也。是知虽得天下之瑰材桀智，而用之不得其方，亦若此矣。古之人君，知其如此，于是铢量其能而审处之，使大者小者、长者短者、强者弱者无不适其任者焉。其如是，则士之愚蒙鄙陋者，皆能奋其所知以效小事，况其贤能、智力卓荦者乎？呜呼！后之在位者，盖未尝求其说而试之以实也，而坐曰天下果无材，亦未之思而已矣。

或曰：“古之人于材有以教育成就之，而子独言其求而用之者，何也？”曰：“天下法度未立之先，必先索天下之材而用之；如能用天下之材，则能复先生之法度。能复先王之法度，则天下之小事无不如先王时矣。此吾所以独言求而用之之道也。”

噫！今天下盖尝患无材。吾闻之，六国合从，而辩说之材出；刘、项并世，而筹划战斗之徒起；唐太宗欲治，而谟谋谏诤之佐来。此数辈者，方此数君未出之时，盖未尝有也。人君苟欲之，斯至矣。今亦患上之不求之、不用之耳。天下之广，人物之众，而曰果无材可用者，吾不信也。
与子野过永仙观循西城以归邂逅李戒甫夕山西
仇远（元代）

坏垣荒迳入蒿莱，不惹康衢半点埃。
赏静偏怜雏笋长，趁凉自点瘦筇来。
杯余潄齿呼新茗，石上题诗剥古苔。
试问依檐双老桧，何如列柏在乌台。
次韵谢平心胡祠监见惠生日五首
方回（元代）

风追电逐角材贤，我独从公息担肩。
野旷杖藜临绝景，山寒采梠度层巅。
淡汤煮饭身无病，小秤收租岁有年。
臭橐腐仓死兵火，何如清节保生全。
观春水有感
熊卓（明代）

二月烟涛天际来，病怀忧思一登台。
湿云屯树莺新到，鸣雨洒江花乱开。
坐浪渔舟终远去，横空隼鸟亦低回。
香蘋欲采汀洲远，目断兰桡心更哀。
送胡桤轩还永昌
沐昂（明代）

有客乘骖过洱西，平原春草正萋萋。
人烟迢递连金齿，山势逶迤拱碧鸡。
流水小桥杨柳绿，落花微雨鹧鸪啼。
遥知别后相思处，云树苍茫梦欲迷。
送别李毅高宣教
叶适（宋代）

堪叹娲皇六叶孙，直将豪武盖诸昆。
黄金散尽身如寄，闲管春风白下门。
次韵王漕见赠并寄曾吉父二首 其二
吕本中（宋代）

曾子住南国，端居无所思。逃禅不用酒，投笔谩成诗。

敏捷忘千虑，纵横又一奇。子中有住处，莫待折肱医。
寄胡明仲
朱翌（宋代）

尺一催公想疾驱，盛传今已过羌庐。
纷纷眼底何时定，郁郁江南更久居。
陛下不防高枕卧，先生来草射聊书。
铜驼可惜埋荆棘，会有人能为扫除。
水调歌头（留宰生日）
王炎（宋代）

爱日护轻暖，酝造小春时。桃溪云敛，一点郎星吐青辉。炼玉颜容难老，点漆精神如旧，不用摘霜髭。厌薄蓬莱景，戏踏两凫飞。

潘花底，陶柳外，细民肥。万家喜色，融端气拥牙绯。凭仗春葱洗玉，领略朱樱度曲，引满又何辞。只待琴歌毕，安步上丹墀。
明堂礼成
白玉蟾（宋代）

丰年有高廪，宗祀拜明堂。
玉辂迎阊阖，银蟾跃未央。
虎贲森卤簿，龙衮照旂常。
宝幄燃红炬，璇霄降紫皇。
竹宫循汉古，茆屋法周荒。
云蔼箫韶暖，风融黍稷香。
典刑存郁鬯，陟降奉珪璋。
水取方诸氏，星沉析木乡。
金鸡灌舞蹈，翠凤播琳瑯。
何日当封禅，如今尚小康。
啼乌词
舒岳祥（宋代）

月明双影带霜栖，长忆青梧玉井西。
前度碧窗惊晓梦，女奴驱遣莫教啼。
送张南士返越州因感旧游有作 其八
屈大均（明代）

书台此日委寒烟，鸾鹤飘零各一天。君去落花应自扫，时时石上作春眠。
题芦台聂忠节祠
郭曾炘（清代）

尚有荒江庙貌留，同时淮将已无俦。鼓鼙今日思应晚，萋菲盈庭死亦休。

朝士可怜黄菜叶，路人犹唱白符鸠。英灵不泯知遗恨，坐看支祈鼓浊流。
水边偶题
罗隐（唐代）

野水无情去不回，水边花好为谁开。
只知事逐眼前去，不觉老从头上来。
穷似丘轲休叹息，达如周召亦尘埃。
思量此理何人会，蒙邑先生最有才。
再次韵呈张守
陈造（宋代）

使君刘白信其朋，笑我顽然粥饭僧。
打睡正便簷日煖，味诗还喜蔗浆凝。
破阴风软梅犹小，弄影云疏月渐升。
一自藏钩得新句，莫停吟笔到烧灯。
次韵奉呈公泽处士
张元干（宋代）

屏迹苕溪少往还，时危尤觉故人欢。
相期腊尽屠苏酒，速享春来苜宿盘。
雪夜剧谈金贼入，风江绝叹铁衣寒。
何年天上旄头落，併灭穹庐旧契丹。
罢提举太平宫欲还居颍川
苏辙（宋代）

避世山林中，衣草食芋栗。
奈何处朝市，日耗太仓积。
中心久自笑，公议肯相释。
终然幸宽政，尚许存寄秩。
经年汝南居，久与茅茨隔。
祠官一扫空，避就两皆失。
父子相携扶，里巷行可即。
屋敝且圬墙，蝗余尚遗粒。
交游忌点染，还往但亲戚。
闭门便衰病，杜口谢弹诘。
余年迫悬车，奏莫屡濡笔。
籍中顾未敢，尔後傥容乞。
幽居足暇豫，肉食多忧栗。
永怀城东老，未尽长年术。
次张全真参政韵 其一
吕颐浩（唐代）

垂老归休荷圣恩，栽花种竹引儿孙。向来豪健风樯勇，老去光阴渴骥奔。

往事不劳空咄咄，素怀犹欲济元元。天台山下柴荆路，白首栖迟学灌园。
和唐德明问病二首
杨万里（宋代）

罢却微官且客居，庭闱不近信全疏。
更无竹下子唐子，谁与过逢说异书。
送陈众仲助教赴江浙儒学提举
傅若金（元代）

秋风吹浮云，鸣雁复南翔。山川何憀慄，草木日夜黄。

客行岁云何，僶俛怀旧乡。君行即吴会，执别此河梁。

淮泗多奔流，云海浩茫茫。灵飙翼飞舻，驰景曜征裳。

去途日以远，来会日已长。援之不可得，踯躅情内伤。
偕舍弟科入灵昆岛作
李达（明代）

一柁灵昆岛，江村落日斜。柑荒鸥外树，苇荡鹭边花。

万事争无力，三山去不赊。应须将小弟，乘兴泛星槎。
贺新郎 题郎官山雪霁图送家伯驺还八闽
陈维崧（清代）

闽峤盘天际。怅连年、幔亭昔梦，枕边频制。拓得郎官山半幅，目断层崖雪霁。

飞不透、鹧鸪声里。今日真成归计稳，涨蛮天、一片南还骑。

桄榔面，家山味。

前滩唤囝乡音细。傍榕阴、晶丸万颗，依然斜缀。绿蛎房边红齿屐，喧笑应门童稚。

谁暇诉、飘零情事。少顷武夷君有信，也头童面皱骖鸾至。

惊此别，几年岁。
六丑
陈允平（宋代）

自清明过了，渐柳底、莺梭慵掷。万红御风，飘飘如附翼。锦绣陈迹。障地香尘暗，乱蜂似雨，漫冶游南国。兰襟缥缈辞湘泽。马迹郊原，燕泥巷陌。伤春为花深惜。叹芳菲薄幸，容易疏隔。

庭闲人寂。空余芳草碧。梦里惊春去，如瞬息。长安市上狂客。为桃源解佩，醉浓欢极。无心整、雾襟烟帻。惊回处，断雨残云倦倚，画阑干侧。相思恨、暗度流夕。更杜鹃、院落黄昏近，谁禁受得。
石佛
王十朋（宋代）

卧草埋云不记秋，忽然成佛坐岩幽。纷纷香火来求福，不悟前时是石头。
庚辰除夜偕河东君守岁我闻室中
钱谦益（清代）

除夜无如此夜良，合尊促席饯流光。深深帘幕残年火，小小房栊满院香。

雪色霏微侵白发，烛花依约恋红妆。知君守岁多佳思，欲进《椒花颂》几行。
游栖霞宫
张奕（宋代）

尊师乃高道，有意出尘寰。
佩剑文垂斗，横琴意在山。
灵龟调浩气，醇酒发朱颜。
最得时贤许，诗牌满栋间。
偈颂七十六首 其八
释师观（宋代）

结夏又十日，个事作么生。无风荷叶动，决定有鱼行。
赠富公
丘葵（宋代）

师年过七十，万事总无心。
猿鸟窥禅性，鱼龙避梵音。
烟消香篆冷，霜入鬓根深。
手种庵前树，苍苍十丈阴。
晋鼓吹曲二十二首 其十一 天序
傅玄（魏晋）

天序历。应受禅。承灵祜。御群龙。勒螭虎。弘济大化。

英隽作辅。明明统万机。赫赫镇四方。咎繇稷契之畴。

协兰芳。礼王臣。覆兆民。化之如天与地。谁敢爱其身。
寄谢车国医元吉
谢榛（明代）

西来苦诗思，力疾自河汾。访尔园亭共幽事，疏篱拥菊当斜曛。

能为膏肓驱二竖，更谈命脉经宵分。天应不忌徐陈辈，使我得遇长桑君。

拟渡三江弄明月，漫游五岳披高云。山川留得放歌叟，杖头百钱且沽酒。

有药可扶垂老身，检方已见回生手。相逢两幸无重轻，诗与尔名同不朽。

奚童驱马一函书，人在高都几翘首。所怀况值冰雪晨，去年倾盖知予真。

黄鸟鸣时好乘兴，遥认门前杨柳新。恐君采药山中去，怅望桃花各自春。
太行路
白居易（唐代）

太行之路能摧车，若比人心是坦途。
巫峡之水能覆舟，若比人心是安流。
人心好恶苦不常，好生毛羽恶生疮。
与君结发未五载，岂期牛女为参商。
古称色衰相弃背，当时美人犹怨悔。
何况如今鸾镜中，妾颜未改君心改。
为君熏衣裳，君闻兰麝不馨香。
为君盛容饰，君看金翠无颜色。
行路难，难重陈。
人生莫作妇人身，百年苦乐由他人。
行路难，难于山，险于水。
不独人间夫与妻，近代君臣亦如此。
君不见左纳言，右纳史，朝承恩，暮赐死。
行路难，不在水，不在山，只在人情反覆间。
舟泊半山
董潮（清代）

去秋三度临平路，今日重来值禁烟。寒食杏花山店酒，春风杨柳寺门船。

田园归计知何日，鸥鸟相思又隔年。坏壁閒寻旧题句，雨昏残墨尚依然。
长江问对篇
章公权（宋代）

问长江，以汝卫南邦，
北人遥想心已降。方今大势全倚汝，
不知汝亦许不许。国人皆悠悠，
我心良独忧。长城已坦道，
黄河已安流。淮边日夜风飕飕，
汝今孤矣非昔比。问汝若何真可倚。
长江对，壮尔南邦以吾在，
今来古往只东流，人世兴亡自更改。
句践临齐晋，刘裕入长安，
项王北渡黄河西破关，北方或可取，
吾不为君阻。赤壁中流曾丧兵。
广陵望见波涛惊，瓜步欲渡说虚声。
南方长可守，吾独为君有。
吾之势何但抵长城，长城今已平。
吾之力可以当百万，百万昔尝散。
吾能限南北，不能输事力。
吾能鼓风涛，不能用英豪。
君不见吴之末，陈之季，
岂必斯时吾独异。朝无政事国无人，
乌有长江专可倚。辱君有问答君知，
正恐知之亦忽之。烦君奉此献之国，
索勿俟大寒时。
和彦逢弟春日即事
王之道（宋代）

杨花如雪菜花黄，路出初郊正日长。
喜对新诗醒病眼，会逢膏雨沃骄阳。
过僧竹院茶争美，酌客山堂酒倍香。
常恨抗尘仍走俗，不知身在水云乡。
句
狄咸（宋代）

旃檀归象魏，窣堵卧烟霞。
送仲晦徐监丞
刘克庄（宋代）

曩岁屡嗟萧补郡，此行稍喜□居中。
□□□□□□□，清议从来在泽宫。
未必诸生无郭泰，□□□□□□□。
遥知共起淹中蕝，不必畦间拾穗翁。
摸鱼儿（邵清溪赋，效颦谩作）
何梦桂（宋代）

把心期、半生孤负。玉堂元在何处。朱弦弹绝无人听，空操离鸾烈女。遇不遇。休更问、悠悠世事都如许。人生草露。看百岁勋名，青铜宾影，抚剑泪如雨。

知谁语。落落江空岁暮。人间一梦今古。雷塘十里斜阳外，野草寒鸦无数。身世寓。聊尔耳、江山有恨谁堪付。冰心更芳。都说与梅花，参横月落，一醉且归去。
偈颂一百四十一首 其一三○
释师范（宋代）

九日当佳节，黄花处处新。相逢多醉客，少见独醒人。

打草只要蛇惊。
洞庭山维谅上人院阶前孤生橘树歌
皎然（唐代）

洞庭仙山但生橘，不生凡木与梨栗。真子无私自不栽，

感得一梨阶下出。细叶繁枝委露新，四时常绿不关春。

若言此物无道性，何意孤生来就人。二月三月山初暖，

最爱低檐数枝短。白花不用乌衔来，自有风吹手中满。

九月十月争破颜，金实离离色殷殷，一夜天晴香满山。

天生珍木异于俗，俗士来逢不敢触。清阴独步禅起时，

徙倚前看看不足。
东堂晨起有感
陆游（宋代）

不解飞车越九州，青鞋处处为山留。
百年未尽且作梦，三日闲行聊散愁。
世上几经华表柱，尊前好在黑貂裘。
龙泉幸是无人斸，莫露光芒上斗牛。
史孟博作轩
释居简（宋代）

崔嵬方骏奔，斗次又鹏骞。紫翠新如染，青巉俯可援。

云低天渐近，雷怒雨随翻。变化才俄顷，何须问化元。
题翠岩寺
岳飞（宋代）

秋风江上驻王师，暂向云山蹑翠微。
忠义必期清耳水，功名直欲镇边圻。
山林啸聚何劳取，沙漠群凶定破机。
行复三关迎二圣，金酋席卷尽擒归。
杂言寄杜羔
赵氏2（唐代）

君从淮海游，再过兰杜秋。归来未须臾，又欲向梁州。

梁州秦岭西，栈道与云齐。羌蛮万馀落，矛戟自高低。

已念寡俦侣，复虑劳攀跻。丈夫重志气，儿女空悲啼。

临邛滞游地，肯顾浊水泥。人生赋命有厚薄，

君但遨游我寂寞。
二月朔日同嘉叟蕴之访景卢别墅用郡圃栽花韵即席唱和 其二
王十朋（宋代）

野处名园境界赊，夷坚博物似张华。参天先种柳州柳，照眼兼看花县花。

即席赋诗袍夺锦，论文对酒脸生霞。自惭衰病陪行乐，策杖登城脚欲麻。
如斯亭次韵庄定山
林光（明代）

宣父含情伫立时，难言易见却如斯。闲观宇宙无穷意，似与鸢鱼两物知。

活泼泼中那有我，慢腾腾处欲呼谁。鳌峰亭子来何日，笑和双泉二老诗。
寄内兄和州崔员外十二韵
杜牧（唐代）

历阳崔太守，何日不含情。恩义同钟李，埙篪实弟兄。

光尘能混同，擘画最分明。台阁仁贤誉，闺门孝友声。

西方像教毁，南海绣衣行。金橐宁回顾，珠簟肯一枨。

只宜裁密诏，何自取专城。进退无非道，徊翔必有名。

好风初婉软，离思苦萦盈。金马旧游贵，桐庐春水生。

雨侵寒牖梦，梅引冻醪倾。共祝中兴主，高歌唱太平。
次韵答崔公孺比部至陈桥驿来别相会
韩琦（宋代）

永日劳君倍驿驰，相期无失见相思。义均吕驾来千里，情过阳关书一卮。

喜接禅医开道眼，愧逢诗将立降旗。此行且纵漳滨卧，免弄幽并侠少儿。
星岩二十景 其十三 临壑荷香
梁景先（明代）

香风蔼蔼日晴和，十里红蕖蘸碧波。沥水湖边长载酒，月明犹听采菱歌。
避地过雷霹滩
邓肃（宋代）

门前又见马如流，兵革缤纷几日休。
岭似车盘方税驾，滩如雷霹更行舟，
豺狼敢侮乾坤大，江海徒深虮虱忧。
安得将坛登李郭，挽回羲御照神州。
一翦梅（宿龙游朱氏楼）
蒋捷（宋代）

小巧楼台眼界宽。朝卷帘看。暮卷帘看。故乡一望一心酸。云又迷漫。水又迷漫。

天不教人客梦安。昨夜春寒。今夜春寒。梨花月底两眉攒。敲遍阑干。拍遍阑干。
闰月二十日离玉山八月到馀干易舟又二日抵鄱阳城追集途中所作得诗十有二首 其九
赵蕃（宋代）

望望龟峰寺，行行番国船。林深寒日薄，沙迥晚风颠。

能赋思孙楚，同行有惠连。好诗相拨触，才尽不能宣。
同江别兄廷章醉后漫歌 其二
罗洪先（明代）

休歌渭城曲，杨柳思依依。明日秦关客，江州云树迷。
夜宿房溪，饮野人张珦家桂叶鹿蹄酒。其法以
杨万里（宋代）

桂叶揉青作麴投，鹿蹄煮醁趁凉篘。
落杯莹滑冰中水，过口森严菊底秋。
玉友黄封犹退舍，齑汤蜜汁更论筹。
野人未许传醅法，剩买双饼过别州。
白马篇
曹勋（宋代）

白马何翩翩，况复值神武。
逸足看夷犹，四足入风雨。
右盼空流看，左历无全虏。
中夜视房心，趣目翻霞举。
朝饮昆仑池，夕秣龙川渚。
毛族空成群，斑驳亦何数。
神物不虚生，寄托遇明主。
所适无险难，要知同彼此。
归来脱羁束，饱食刍与粟。
主人已封侯，安步驱华毂。
除夕山庄探梅口占报河东君
钱谦益（清代）

数日西山踏早梅，东风昨夜斩新开。停车未许倾杯酒，走马先须报镜台。

冷蕊正宜帘阁笑，繁花还仗剪刀催。衫裆携得寒香在，飘瞥从君嗅一回。
清平乐
郝湘娥（清代）

鹅黄柳色。一抹烟如织。倚遍南楼莺语寂，又是暮山凝碧。

忽闻女伴相邀。踏青准拟明朝。单少绣花鞋子，呼鬟连夜双挑。
和友人落花诗
赵翼（清代）

绮窗一枕小游仙，肠断秾华过去缘。
薄命生遭风雨妒，多情枉去蝶蜂怜。
更无一语归何处，再欲相逢动隔年！绿已成荫芳草歇，鬓丝愁绝杜樊川。
水心即事六乎兼谢吴民表宣义
叶适（宋代）

拒霜旋插花疎疎，甘菊新移日晒枯。
花草只今如此在，几时写作会昌图。
满江红·整顿乾坤
王质（宋代）

整顿乾坤，恨无袖、回旋不足。须付与、腰金叠赤，面槐参绿。功业付无人可了，英豪自有心相伏。自孤窗、寒烛听经纶，常三复。举大白，倾醽醁。为公起，歌此曲。曲中意惟有，斯贤堪属。萱草喜除烦恼障，莲花妙享清凉福。愿年年、团扇弄生绡，长如玉。
鲁国太夫人杨氏挽歌词四首 其四
葛胜仲（宋代）

子贵今台辅，才高古荩臣。与民开寿域，为国斡洪钧。

会友伤陶发，迎师忆孟邻。栾栾亲负土，肠断冢边麟。
送友之金陵
秦瀛（清代）

南朝一片月，只在板桥西。楼笛隔江起，宫鸦何处栖。

故人自兹去，今夜宿青溪。孤枕应无寐，秣陵秋已凄。
途中言事寄居远上人
方干（唐代）

举目时时似故园，乡心自动向谁言。白云晓湿寒山寺，

红叶夜飞明月村。震泽风帆归橘岸，钱塘水府抵城根。

羡师了达无牵束，竹径生苔掩竹门。
钟山高望
卢宁（明代）

昔年惭霸气，此日纪皇坟。地坼东吴月，江吞西楚云。

帝宫悬法象，天印耀台文。秋霁登临好，霞光彻海濆。
泛五湖（效谢惠连）
李绅（唐代）

范子蜕冠履，扁舟逸霄汉。嗟予抱险艰，怵惕惊弥漫。

穷通泛滥劳，趣适殊昏旦。浴日荡层空，浮天淼无畔。

依滩落叶聚，立浦惊鸿散。浪叠雪峰连，山孤翠崖断。

风帆同巨壑，云矗成高岸。宇宙可东西，星辰沈粲烂。

霞生澒洞远，月吐青荧乱。岂复问津迷，休为吕梁叹。

漂沈自讵保，覆溺心长判。吴越郡异乡，婴童及为玩。

依稀占井邑，嘹唳同鹅鹳。举棹未宵分，维舟方日旰。

徵斯济川力，若鼓凌风翰。易狎当悔游，临深罔知难。
题迎晖堂
曹勋（宋代）

爽垲幽居抵万金，东西领略水云深。
江山入坐清无暑，文史销閒静有琴。
何处菱歌烟艇雨，最宜秋月海潮音。
主人占得林泉乐，本有江湖一片心。
次韵陆佥宪元日春晴
王守仁（明代）

城里夕阳城外雪，相将十里异阴晴。
也知造物曾何意，底事人心苦未平。
柏府楼台衔倒影，茅茨松竹泻寒声。
布衾莫谩愁僵卧，积素还多达曙明。
偈颂十八首
释如净（宋代）

六月连三伏，人间似焰炉。
依稀寒水玉，仿佛冷秋菰。
修竹芭蕉入画图。
遍地花（孙守席上咏牡丹）
毛滂（宋代）

白玉阑边自凝伫。满枝头、彩云雕雾。甚芳菲、绣得成团，砌合出、韶华好处。

暖风前、一笑盈盈，吐檀心、向谁分付。莫与他、西子精神，不枉了、东君雨露。
尝桔徐子实家
乌斯道（明代）

竹下围棋送夕阳，野云飞尽水风凉。已收残局看花饮，更唤佳儿剪桔尝。

蒂湿尚含清晓露，味甘何待满林霜。谁知又食家山果，旧岁兹辰在异乡。
鸿门宴
陈颢（元代）

两雄秋色与南山，决计鸿门一会间。𨤍醁徒能浇虎士，干将那得犯龙颜。

雪飞双斗尊前失，天护单车灞上还。明日咸阳风物改，有人衣绣忆乡关。
颂古三十首 其二十三
释怀深（宋代）

马祖捧出菱花镜，王老亲拈白玉槌。一击当阳令瓦碎，此心能有几人知，两个分明是赤眉。

风前月下扬家丑，笑倒灵山老古锥。
高宗皇帝挽词 其一
洪刍（宋代）

宝历中兴业，于今六十年。洗光旸谷日，鍊补女娲天。

大业超东汉，皇恩畅北燕。圣谟谁可颂，会有笔如椽。
泽萌和尚归自栖贤主海云席赠此 其二
成鹫（清代）

名山不负古栖贤，种玉开云岂偶然。回首岭南笑顽石，点头不上米家船。
公子行赠葛长伯东归
田汝𦓹（明代）

隋杨凋绿阴，梁菊绽黄金。游子朝来返东鲁，况兼鸿雁扬哀音。

哀音噭噭断河流，齐川公子醉悲秋。锦绣山河游北宋，烟花楼阁俯东周。

公有长才不自衒，异骨崚嶒白玉面。六籍胸藏滚巨涛，万言笔扫如惊电。

朅来结客梁王台，二三子者梁之才。朝游五帝三王囿，暮猎齐梁萟苑开。

天马戏，骕骦騕袅非凡驷。麟阁云台貌岂难，蒲梢月国来非易。

我适高山采药旋，闻君远别神愀然。吴钩宝剑耀秋烟，为君沽酒夕阳天，白鼻騧鸣柳丝牵。

柳丝牵，行且休，阳关三叠遏云流。伫看万丈垂丝处，早掣金鳌碧海头。
吕梁
汪元量（宋代）

吕梁三十仞，县水莫知源。
雨歇山如沃，波狂岸欲翻。
黄云扑古塞，青草织平原。
最是关情处，秋霜一夜猿。
游龙潭精舍登楼作时大风和韵
柳如是（明代）

琢情青阁影迷空，画舫珠帘半避风。缥缈香消动鱼钥，玲珑枝避结甃红。

同时蝶梦银河里，并浦鸾潮玉镜中。历乱愁思天外去，可怜容易等春蓬。
饭后独立寺门颇见摇落之境欲收以诗大费弹压
赵蕃（宋代）

起望若有得，欲言殊费辞。
冥搜累肝肾，凝想见须眉。
此乐谁能愈，虽贫自勿疑。
是身宁大谬，无事及诸儿。
静安八咏 其五 沪渎垒
寿宁（元代）

筑沪兮防海，芦之东兮沪之水。崧潭兮千秋，故垒岩岩兮枕江之流。

风凄凄兮竹萧萧。
淮河舟中晓起看雪二首
杨万里（宋代）

三日颠风刮地来，不成一雪肯空回。
何曾半点漏春信，只怪千空连夜开。
顷刻装严银世界，中间遍满玉楼台。
琼船撑入玻璃国，琪树瑶林不用栽。
解佩令（春）
蒋捷（宋代）

春晴也好。春阴也好。著些儿、春雨越好。春雨如丝，绣出花枝红袅。怎禁他、孟婆合皂。

梅花风小。杏花风小。海棠风、蓦地寒峭。岁岁春光，被二十四风吹老。楝花风、尔且慢到。
岁暮感怀贻冯同年中允 其三
王禹称（宋代）

谪居京信断，岁暮更凄凉。郡僻青山合，官闲白日长。

烧烟侵寺舍，林雪照街坊。为有迁莺侣，诗情不敢忘。
壬戌秋录囚晚行宁州道中追录
范梈（元代）

晓发高平镇，前旌路未分。小桥烟外过，流水月中闻。

虎豹宜多隐，豺狼不可群。居人敌炎暑，报有竹连云。
安国寺随驾幸兴唐观应制
广宣（唐代）

东林何殿是西邻，禅客垣墙接羽人。万乘游仙宗有道，

三车引路本无尘。初传宝诀长生术，已证金刚不坏身。

两地尽修天上事，共瞻銮驾重来巡。
洞霄宫
郑国辅（宋代）

自怜踪迹又尘埃，再见溪山眼便开。
野水萦纡通路过，闲花疏淡放春回。
玉清缈缈排仙仗，金碧峨峨焕宝台。
十里暮云横九锁，却如骑鹤下蓬莱。
同袭美游北禅院（院即故司勋陆郎中旧宅）
陆龟蒙（唐代）

连延花蔓映风廊，岸帻披襟到竹房。居士只今开梵处，

先生曾是草玄堂。清尊林下看香印，远岫窗中挂钵囊。

今日有情消未得，欲将名理问思光。
游庐山简寂观三首 其一
释德洪（宋代）

庐山觉未老，俨然旧风姿。树石亦仙骨，逢春更华滋。

爪分烟翠层，千丈垂白霓。贪看让争席，舍者尔为谁。
明日再题
韩淲（宋代）

周游于世不关渠，合把尘劳日以疏。半夜雨声惊客枕，一身禅榻梦蘧蘧。
答前篇
刘禹锡（唐代）

小儿弄笔不能嗔，涴壁书窗且当勤。

闻彼梦熊犹未兆，女中谁是卫夫人。
和胡戢七首
晁补之（宋代）

千首清诗竞夜长，真成蝴蝶为春忙。
莫教流落人间少，雷电它时下取将。
南静川野桃花下独酌因简同年冯中允
王禹偁（宋代）

野桃无主满山隈，迁客携觞独自来。
尽日馨香留我醉，每春颜色为谁开。
枝穿绿竹浑疑画，片落丹河去不回。
待约同年一攀折，便如刘阮到天台。
即事六言七首 其五
吕本中（宋代）

游夏一辞不措，非关未究源流。直至孟轲没后，无人会读春秋。
首春南园作
刘应陛（清代）

初景览澄霁，芳林霭余清。连峰抗高馆，曲流带层城。

下帷志安逮，灌园力交营。绿水春始波，紫䖀路渐荣。

潜虬奋阴壑，时禽变春声。怀新恐节逝，进德戒处盈。

邱樊守虚寂，素履惭幽贞。兰皋信延伫，觞咏陶孤情。

谢生感飞鸿，楚客吟芳蘅。物候足可娱，偃仰依紫荆。
秋夜同胡石圃访林一凡
杨炳（宋代）

荡涤烦嚣梦寐清，萧疏眉宇紫芝情。幽居杳不离城市，结社还须免送迎。

月透窗棂光照席，风传漏鼓响催砧。归逢醉尉休予詈，故李将军未有名。
送黄生扶其父丽农隐君榇还吴兴 其一
屈大均（明代）

汝父先朝露，人悲失首丘。伯鸾频客死，梅福早仙游。

返葬关河杳，招魂弟子愁。艰难扶衬去，嗟尔孝无俦。
九月二十四日大风
梅尧臣（宋代）

秋飚无踪迹，空中声奔驰。
枯桑因已验，老病仍先知。
惊沙入陂隙，危叶堕绿枝。
幽怀聒不寐，山岳将恐移。
酒旗
王恭（明代）

半幅青帘柳外新，新丰市上几回春。只今绿水红桥路，南北应稀买酒人。
【南吕】一枝花_不恋蜗角名
孙叔顺（元代）

不恋蜗角名，岂问蝇头利？世情看冷暖，人面逐高低。闲是闲非，僻掉的都伶俐，百年身图画里。本待要快活逍遥，情愿待休官罢职。
【梁州】谁待想锦衣玉食？甘心守淡饭黄虀。向林泉选一答儿清幽地，闲时一曲，闷后三杯。柴门草户，茅舍疏篱。守着咱稚子山妻，伴着几个故友相识。每日价笑吟吟谈古论今，闲遥遥游山玩水，乐陶陶下象围棋。早起，晚夕，吃醉了重还醉，叹白发紧相逼。百岁光阴能有几？快活了是便宜。
【煞尾】都则是两轮日月搬兴废，一合乾坤洗是非。直宿到红日三竿偃然睡，那些儿况味谁知？一任莺啼唤不起。
晓行车中口占
张晋（清代）

茅檐矮屋伴灯眠，催上征车意惘然。林缺天光明似水，月残人影淡如烟。

饥驱踪迹原难定，饱历风霜又一年。回首故园丛桂好，几时方办买山钱。
长亭怨慢 画梅寄仙品，作此阕题其上
孙云凤（清代）

看点点、林梢初透。倚竹无言，暗香盈袖。水远天长，素心独抱向谁剖。

粉融脂溜。才过却、烧灯后。望断陇头云，镇寂寞、双蛾频皱。

记否。共巡檐索句，手撚一枝还嗅。江城玉笛，翻吹出、关山杨柳。

早又是、淡月疏帘，照清影、和人俱瘦。纵笔吐江花，难写春风如旧。
叙伦五言二十首 其十二
刘克庄（宋代）

太傅风流祖，亲朋共手谈。元来棋有智，输墅与羊昙。
宝应湖风涛之险赠同舟三君子
孙承恩（明代）

解缆风威盛，扬帆暝色生。湖波昏浩渺，星月惨光精。

荡漾中流险，喧呼半夜惊。入船跳急雨，跋浪偃长鲸。

惶惑同舟侣，艰难共此情。病夫兴盥栉，舟子乞神明。

河渚依微见，蒲丛渐次横。未须论近远，暂得免烦萦。

慎重应无悔，濡袽合用铭。朝来同慰喜，相与记兹行。
次韵平野王子厚登相山不及相过
李涛（唐代）

儿童传好语，王子去求仙。我住亦迩只，君胡不惠然。

相望百里外，一别五年前。会聚浑闲事，鹭鸥盟要坚。
颂一百则 其四十五
释重显（宋代）

一拽石，二般土，发机须是千钧弩。象骨老师曾辊毬，争似禾山解打鼓。

报君知，莫莽卤，甜者甜兮苦者苦。
何满子
尹鹗（五代）

云雨常陪胜会，笙歌惯逐闲游。锦里风光应占，

玉鞭金勒骅骝。锦月潜穿深曲，和香醉脱轻裘¤

方喜正同鸳帐，又言将往皇州。每忆良宵公子伴，

梦魂长挂红楼。欲表伤离情味，丁香结在心头。
越中秋怀二首 其二
吴采（元代）

羁思愁怀耿未平，秋来景物倍伤情。苍鲸跋浪风偏恶，宝剑惊伤夜亦鸣。

南国未全沧海贡，中原犹望朔方兵。躬耕自惜英雄事，未必南阳老此生。
十二月初一日梅厅展墓 其一
郑孝胥（清代）

风凄日澹叩松扃，如背人间到杳冥。疏雨过山应助泪，断魂依杳欲忘形。

生儿何异原头土，入世还凭地下灵。徙倚沈吟终一去，乱峰旋为锁梅厅。
山居即事
释绍嵩（宋代）

径转危峰逼，遍令两眼明。
凉风吹咏思，幽竹送寒声。
砧响家家急，溪阴寸寸生。
含情不得语，拂石记闲名。
秋雨不止排闷
陆游（宋代）

放翁愁坐茆斋里，泥潦连村不得行。
夜夜湿星占雨候，时时老木送秋声。
小诗旋录兼行草，薄酒新篘任浊清。
身世正如萍在水，略无根柢也能生。
七十翁吟七言十绝
方回（元代）

顿尔缪为象山学，雕吾痛绝水心文。
潜天诗格温夫字，掩耳平生不愿闻。
还丹复命篇 其十六
薛道光（宋代）

访道复寻真，优游四海宾。外多含忍辱，内省任邅迍。

为厌人间事，忻逢紫府宾。一言亲点化，玉洞碧桃春。
相见欢
储慧（清代）

月明才上帘钩。正凝眸。忽忆去年今日、动离愁。

柳初绿，征帆促，恨难留。寂寞而今经岁、锁眉头。
谒金门·杨花落
李清臣（宋代）

杨花落，燕子横穿朱阁。苦恨春醪如水薄，闲愁无处着。
绿野带红山落角，桃杏参差残萼。历历危樯沙外泊，东风晚来恶。
扇子诗 其十四
李石（宋代）

引手折纤枝，月边簪玉儿。好与一杯酒，酒香知是谁。
侍辂院叔过山庐意行甚适夜过半乃知醉卧山中而亲友或去或留因借渊明时运暮春篇一笑 其二
牟巘（宋代）

摩肩趋利，市门之朝。夷然抱关，市也亦郊。一念静躁，悬隔壤霄。

市火禾焚，实焮我苗。饮冰内热，其何能濯。大播眯昧，近或弗瞩。

我有至境，反观内足。寂寞宽閒，自得其乐。茫茫禹迹，海岱淮沂。

游子倦矣，故乡如归。牛羊在野，举肱一挥。既入其苙，夫又何追。

八荒我闼，天地我庐。六凿何有，一席晏如。西风篱落，剥枣断壶。

静以观复，闭户者予。
滕王阁
宗必经（宋代）

高阁连城十二栏，西风领客共跻攀。
半帘烟雨长江外，千里湖山咫尺间。
雁带秋声归别浦，莺分春色过巴山。
当年蛱蝶知谁画，一梦庄周去不还。
后海疆
李光汉（清代）

基隆一粟耳，浮在海之角。貔貅二十万，大帅开帷幄。

暮夜曳兵行，铁城突确荦。可怜小吏愚，哭民双目瞀。
次韵持上人题延庆寺清玉轩
张良臣（宋代）

水芳未动城南路，一一僧檐有竹看。
政尔尘埃能自表，故应悠久澹相安。
长杨晓猎干戈肃，古棘春朝万玉寒。
碧眼阿师来授记，化龙飞去抑何难。
菩萨蛮·月华如水笼香砌
孙光宪（五代）

月华如水笼香砌，金环碎撼门初闭。寒影堕高檐，钩垂一面帘。
碧烟轻袅袅，红战灯花笑。即此是高唐，掩屏秋梦长。
残月如新月诗
楼钥（宋代）

近晦月犹在，萧骚夜向晨。
已残几欲尽，忽见恍如新。
老桂沈清影，余辉釦半轮。
纤纤两头玉，皎皎一钩银。
明似哉生际，光疑太逼真。
妆楼谁起早，深拜误佳人。
再次赠张学录韵十诗
陈造（宋代）

杜陵深堂奥，无己掉臂入。
裔孙漫睎骥，槃姗取拾级。
舫斋信笔
范成大（宋代）

燕居故可乐，病卧翻可怜。
身闲傥更健，其人半神仙。
既无扬州傥，龙钟任吾年。
南齐深而明，略似西江船。
船中何所有，药气杂炉烟。
亲朋稀老伴，暂来即飘然。
秋蝇独恋恋，终朝相扑缘。
霜晴日色浓，窗纸烘春妍。
但愁添眼花，暝坐聊参禅。
困从定中生，瞢腾梦相牵。
三昧未得力，十魔方现前。
欠伸付一笑，朽腐难雕镌。
东蓝午斋动，风顺钟鼓传。
家人亦相呼，趣具先生餐。
牛齝能几何？蝉腹易便便。
此日虽可惜，姑付食与眠。
夜坐
吕本中（宋代）

所至留连不计程，两年坚卧厌南征。荒城日短溪山静，野寺人稀鹳鹤鸣。

药裹向人闲自好，文书到眼病犹明。较量定力差精进，夜夜蒲团坐五更。
赠栖霞山人歌
陈绍文（明代）

君不见黄河急绕昆仑逝，蓦地空腾赤水气。白日欲出蒸成霞，万里山川尽明霁。

又不见圆峤乃在渤澥中，鲸鲵喷激凌苍穹。春晴转变霞细丽，片片照耀金银宫。

中有仙人识天趣，一生好入飞霞住。卧处光从蕙帐含，饮时滟向莲觞注。

成绮能吟谢客诗，舒丹解作公孙赋。合散终然无定踪，世人安得知其故。

无乃天孙发巧思，织成五色光陆离。越江愁杀浣纱女，蜀峡惊回濯锦姬。

紫殿珠帏穿彩凤，华楼藻井蟠青螭。始觉化机妙如此，顷刻万象何参差。

仙人本自非凡质，岁久餐霞成痼疾。胸中万丈吐虹蜺，倚马文章皆俊逸。

金帔缥缈乘风轻，朝游碧落暮赤城。回首滚滚黄尘客，何以超然出世情。
赠李征君大寿
王绩（唐代）

孔淳辞散骑，陆昶谢中郎。幅巾朝帝罢，杖策去官忙。

附车还赵郡，乘船向武昌。九徵书未已，十辟誉弥彰。

副君迎绮季，天子送严光。灞陵幽径近，磻溪隐路长。

编蓬还作室，绩草更为裳。会稽置樵处，兰陵卖药行。

看书惟道德，开教止农桑。别有幽怀侣，由来高让王。

前年辞厚币，今岁返寒乡。有书横石架，无毡坐土床。

兰英犹足酿，竹实本无粮。涧松寒转直，山菊秋自香。

管宁存祭礼，王霸重朝章。去去相随去，披裘骄盛唐。
同将作韦二少监赠水部李郎中
张籍（唐代）

旧年同是水曹郎，各罢鱼符自楚乡。重著青衫承诏命，

齐趋紫殿异班行。别来同说经过事，老去相传补养方。

忆得当时亦连步，如今独在读书堂。
织图二十三首 其六 分箔
胤禛（清代）

新燕掠风轻，新蚕偕日长。分箔天气暄，食叶雨声响。

少妇采林间，倦归歇陌上。门前桑骚骚，黄云接青壤。
梅花集句 其一一九
李龏（金朝）

每爱花光画作图，孤山亲见雪肌肤。芒鞋远觅香来处，醉倒黄公旧酒垆。
题盖竹庙六绝
陈淳（宋代）

人心污物本来灵，动静那分晦与明。
昼接事为思有主，夜思无主梦因成。
阊门戏调行客
范成大（宋代）

日夜飞帆与跨鞍，阊门川陆路漫漫。
人生自苦身余几，天色无情岁又寒。
万事惟堪六如观，一杯莫信四并难。
重阳虽过黄花少，尚有迟来玉雪团。
贺新郎（赠紫元）
葛长庚（宋代）

极目神霄路。斗柄南、丹华翠景，红霞紫雾。手折琪花今似梦，十二楼台何处。犹记得、当时伴侣。东府西台知谁主，忆当时、自泻金瓶雨。人间事，等风絮。

上皇赫赫雷霆主。我何缘、清都绛阙，遽成千古。白鹤青乌消息断，梦想鸾歌凤舞。应未得、翻身归去。业债须教还净尽，这一回、尝遍红尘苦。归举似，西王母。
鹧鸪天
谢逸（宋代）

金节平分院落凉。黄昏帘幕卷西厢。冰轮碾碎粼粼碧，玉斧修成练练光。

低照户，巧侵床。锦袍起舞谪仙狂。鹊飞影里觥筹乱，桂子风前笑语香。
打麦词八首 其八
徐搢珊（清代）

身尤袅娜手摩挲，忙煞邻家一小娥。放下连耞飞步去，绿杨堤畔听秧歌。
和公仪龙图新居栽竹二首
梅尧臣（宋代）

八月竹根移要雨，逢阴便向阮家求。
请公静听萧萧叶，斗变江南一夜秋。
安行表兄除华文阁直学士奉祠次韵为贺
楼钥（宋代）

屡报银台给事中，忽闻唤渡浙江东。
长安幸免手遮日，圆峤莫嗟船引风。
廪继真祠身暂逸，班联内阁眷方隆。
且归同伴适斋老，便看锋车召此翁。
辞住持偈
释如庵主（宋代）

三十年来住此山，郡符何事到林间。
休将琐琐尘寰事，换我一生闲又闲。
拟古寄何大卿六首 其五
谢翱（宋代）

流来山中花，绀碧三百里。漪漪歙砚云，含风入秋水。

五芝与八歙，往往产其沚。岂独秘灵文，亦复隐奇士。

不见施家郎，诗词独清泚。一朝控白鸾，吹笙洗尘滓。
林珍亭
许及之（宋代）

团坐听情语，移杯就果根。分甘新更美，敲打任诸孙。
山居
妙普庵主（宋代）

心法双忘犹隔妄，色尘不二尚馀尘。百鸟不来春又过，不知谁是住庵人。
晓出长安见西山 其一
严嵩（明代）

六街尽日尘濛濛，远翠当前喜一逢。知是昨宵新雨过，碧天云净看芙蓉。
初夏
林景熙（宋代）

春归不知处，溪楝日初长。旧箧题诗扇，疏帘读易香。

田蛙占水旱，海燕语兴亡。复恐闲愁起，听泉过石梁。
和危太朴捡讨叶敬常太史东湖纪游
乃贤（元代）

柳外旌旗拂曙光，使星迢递下江乡。岸花送客乌篷远，山雨催诗翠阁凉。

老衲自分茶灶火，小僮深炷石龛香。故人别去瀛洲远，千里披图思尽长。
西湖绝句六首 其四
萨都剌（元代）

惜春曾向吴船宿，酒渴吴姬夜破橙。蓦听郎君呼小字，转头含笑背银灯。
过合肥会黄天倪
刘弇（宋代）

白狼峰顶共留连，一纪于兹剩四年。事过已如炊黍梦，鬓催难四买春钱。

飘零惭说相思驾，泪落仍传到手篇。梨栗果盘鱼蟹饤，恍疑身世上通川。
卜算子·黄州定慧院寓居作
苏轼（宋代）

缺月挂疏桐，漏断人初静。谁见幽人独往来，缥缈孤鸿影。(谁见 一作：时见)
惊起却回头，有恨无人省。拣尽寒枝不肯栖，寂寞沙洲冷。
菩萨蛮
刘基（明代）

月华泛滟秋塘草，羁虫露泣芙蓉老。空馆夜闻砧，难为客子心。

故乡何处在，云白天黏海，天海共苍茫，何时还故乡。
洪水溃堤陈芷云寄诗问讯倒步原韵和答
郑国藩（清代）

治水今无大禹贤，坐令巨浸屡稽天。刷沙策自堤防好，入海功终浚瀹先。

拯溺凭谁堙息壤，恤灾愧我剩寒毡。江河满地干戈急，乐土相期猛向前。
送齐六归石城
卫博（宋代）

春衫快马君来时，寒江稳泛君今归。
人生聚散定何许，怅望十年三别离。
忆昔见君石城下，杂佩瑶瑜间兰麝。
三年一鸣惊倒人，欲和薰风奏韶夏。
翰林主人子墨卿，文章意气飘朝云。
君归但扫三千牍，后会却揖贤书登。
离离漠漠霜芜没，江上阴风揽寒日。
不用长吟河畔草，与君且尽杯中物。
和寄花诗
宋庠（宋代）

省访春丛艳最殊，寄来犹识锦霞舒。
名园自宝仙葩种，可是全因勿翦馀。
南陵坡
韦骧（宋代）

南陵坡对巫山县，直上青冥百八盘。此日身由岁巡到，他年愁向画图看。

可堪雨湿羊肠险，更怯风冲狐腋寒。却想九天朝谒罢，禁街平稳跃金鞍。
望青山
陶安（明代）

三峰江外出，千里梦中来。神秀还如昨，飘零独可哀。

田园先业在，杖履几时回。斜日孤帆远，相思倚凤台。
裘葛行
顾梦圭（明代）

夏月行部至雷州，思制一葛且复休。
冬月行部至廉州，思制一裘且复休。
故衣虽穿尚可补，秋毫扰民民亦苦。
先朝不有轩尚书，堕水忍寒却新襦。
千缣万镪入私橐，硕鼠硕鼠心何如。
昨有祷于社稷及境内山川是夕枕上闻雨 其二
魏了翁（宋代）

中春天气似朱明，翕翕炎威恼乱人。一夜檐前天雨麦，晓来仍作本来春。
洛阳行
张籍（唐代）

洛阳宫阙当中州，城上峨峨十二楼。翠华西去几时返，

枭巢乳鸟藏蛰燕。御门空锁五十年，税彼农夫修玉殿。

六街朝暮鼓冬冬，禁兵持戟守空宫。百官月月拜章表，

驿使相续长安道。上阳宫树黄复绿，野豺入苑食麋鹿。

陌上老翁双泪垂，共说武皇巡幸时。
释奠日国学观礼闻雅颂
滕珦（唐代）

太学时观礼，东方晓色分。威仪何棣棣，环珮又纷纷。

古乐从空何，清歌几处闻。六和成远吹，九奏动行云。

圣上尊儒学，春秋奠茂勋。幸因陪齿列，聊以颂斯文。
送僧务静还吴
苏颂（宋代）

琴诗清绝事，静也两兼能。
技有知音许，名因国士称。
故山何日别，归舫待春乘。
却遂林泉适，弦歌结旧朋。
嬿婉谁家女
宋登春（明代）

嬿婉谁家女，搴荷戏芳渚。薄笑三春晖，扬眉千仞羽。

怀中连城珠，皎皎为谁许。可人期不来，日暮徒延伫。
过西山施肩吾旧居
齐己（唐代）

大志终难起，西峰卧翠堆。床前倒秋壑，枕上过春雷。

鹤见丹成去，僧闻栗熟来。荒斋松竹老，鸾鹤自裴回。
清明后一日泛湖游园联句
赵善括（宋代）

清明过一日，甲子喜新霁。
理櫂汎平湖，吹风扫微噎。
巧剪翠轂纹，忽展画屏势。
千里入寸眸，万物犹一赘。
寄傲天地阔，放意江山丽。
指点村市井，荡漾渔家计。
小泊杨柳堤，徐行兰蕙砌。
满月射堵墙，乘风亸云髻。
彩舟箫鼓喧，花亭翠红蔽。
石龙潄寒玉，竹凤摇清篲。
闹花如有言，闲草远无际。
梅豆点微酸，樱珠缀纤脆。
荇带牵风长，鸥雪点波细。
怪山叠青峦，仙岩排绿桂。
亲友宴樽俎，泉石爽襟袂。
曲径浓香浮，深院幽人憩。
日暖蜂蝶喧，沙软鸳鸯俪。
春秀犹未晚，懽游端可继。
归舠泝洄洑，嘉圃芘林翳。
景胜诗愈豪，酒阑情未替。
解帆貯别墅，寻芳适佳第。
画楼月初挂，朱栏春可系。
烧烛照红妆，堕簪空绿{上髟下易}。
笑歌诚有余。金貂尚能贳。
醉墨写欹斜，锦囊收短制。
梅林八景总咏
叶梦鼎（宋代）

黄墩巨海通昌国，花园大路连西域。
九顷农歌乐丰年，赤山牧唱喧朝夕。
罗溪流水出通潮，仕岆高山古贤迹，
方寺钟声育善音，桃源击鼓评民籍。
浣溪沙·初夏夜饮归
陈继儒（明代）

桐树花香月半明，棹歌归去蟪蛄鸣。曲曲柳湾茅屋矮，挂鱼罾。(桐树 一作：梓树；蟪蛄 一作:草虫)
蛄指吾庐何处是？一池荷叶小桥横。灯火纸窗修竹里，读书声。
杏花天（赋疏杏）
张炎（宋代）

湘罗几翦粘新巧。似过雨、胭脂全少。不教枝上春痕闹。都被海棠分了。

带柳色、愁眉暗恼。谩遥指、孤村自好。深巷明朝休起早。空等卖花人到。
廉州何使君挽诗二首
张栻（宋代）

忆昔湟江上，相逢意便倾。
胸中元浩荡，笔下更纵横。
士伏徐公德，人言景倩清。
定应乡里敬，枌社祭先生。
木兰花慢
陈思济（元代）

望西南之柱，插开翠，一峰寒。尽泄雾喷云，撑霆拄月，气压群山。

神仙。旧家洞府，但金堂、玉室画中看。苔壁空留陈迹，碧桃何处骖鸾。

兵余城郭半凋残。制锦古来难。喜村落风烟，桑麻雨露，依旧平安。

兴亡视今犹昔，问渔樵、何处笑谈间。斜倚西风无语，夕阳烟树空闲。
早秋二绝
宋祁（宋代）

斜规脉脉霞底去，早凉萧萧林际归。
年华摇落适谁怨，伯劳燕子东西飞。
紫峰阁石龛作
洪亮吉（清代）

几年扪壁壁忽崩，石顶裂穴藏枯僧。穷冬移来暑复出，爱此云气时熏蒸。

幽崖无风日色断，贴屋惊看蛰虫满。枯僧定后眼忽开，下视山空地轮转。
青霞洞天偕章三益佥事观石枰
胡翰（明代）

太末一为客，倏忽三四龄。
常恐玄发变，未谐沧海情。
今晨属休暇，文彦皆合并。
方舟济沙步，飞盖指岩扃。
青霞天之表，赤日午正停。
息阴无择木，抱渴无藏冰。
宁知大火维，有此真福庭。
巨石跨千尺，如梁架青冥。
深疑地肺开，洞见天光明。
玉树交左右，禽鸟无一声。
凉风度涧水，炎浊荡然清。
昔闻偶弈者，坐隐交心兵。
相持势方急，旁睨耽若醒。
柯烂胡不归，海枯固其恒。
蛮触递翻覆，大化何由停。
不如饮美酒，且置石间枰。
早发宜陵即事
罗邺（唐代）

霜白山村月落时，一声鸡后又登岐。居人犹自掩关在，

行客已愁驱马迟。身事不堪空感激，鬓毛看著欲凋衰。

青萍委匣休哮吼，未有恩仇拟报谁。
老僧
冰如源（明代）

早得安心法，柴门岂浪开。
发长难剪雪，衣故不容埃。
屈指僧中腊，寻思云外来。
恐伤虫蚁乐，常诫坐莓苔。
游焦山
晁公武（宋代）

江势东倾剧建瓴，中流岩壑隐禅扃。
游僧谁渡降龙钵，过客争禅瘗鹤铭。
修竹捎云凌北固，桃花吹浪涨南溟。
上人劝赋斯山境，乞与微吟勒翠屏。
和富公权宗丞十站
王之道（宋代）

门外传来一轴诗，烂然蓬荜顿增辉。
匹夫不敢贪怀璧，什袭今从故府归。
太令人施氏挽词二首 其二
孙觌（宋代）

领袖三千指，恩斯母德均。奇庞五世祖，福艾百年身。

零落悲华屋，劬劳咏棘薪。谁当紬女史，彤笔写光尘。
寄陈掌书兼简阆朋先生
释云岫（宋代）

道士家边夫子宅，灵龟山裹锦云阿。
烧丹果会成仙去，应笑儒冠误已多。
金山
王洋（宋代）

突兀波心倚翠空，他年金碧照鱼龙。
火烧水转休惆怅，且看中流树荫浓。
立春日晓望三素云
李季何（唐代）

霭霭青春曙，飞仙驾五云。浮轮初缥缈，承盖下氤氲。

薄影随风度，殊容向日分。羽毛纷共远，环珮杳犹闻。

静合烟霞色，遥将鸾鹤群。年年瞻此节，应许从元君。
清商怨·葭萌驿作
陆游（宋代）

江头日暮痛饮，乍雪晴犹凛。山驿凄凉，灯昏人独寝。
鸳机新寄断锦，叹往事、不堪重省。梦破南楼，绿云堆一枕。
反太玄诗
宋祁（宋代）

子云准周易，忘健意不长。河图历九圣，万化始有纲。

尼父头雪历，秉笔叩混茫。发掘天地奥，磨拭日月光。

成书止十篇，九擿折在旁。玄虽巧侔写，宛如榻上床。

良史不深贬，乃譬吴楚王。汉历久差駮，安用空言扬。
王东卿惠墨戏副之以诗因次韵谢之
蔡戡（宋代）

轩冕傥来真漫尔，稳泛潇湘弄烟水。
凭君收入画图中，一抹云山数千里。
惠山斋中听雨
李详（宋代）

云冷银蟾逐，香寒宝篆迟。
轻雷新破梦，好雨故知时。
池荇阴抽带，山茶暗展旗。
空阶闻夜呼，楚客起题诗。
奉酬韦祭酒嗣立偶游龙门北溪忽怀骊山别业呈诸留守之作
张说（唐代）

石涧泉虚落，松崖路曲回。闻君北溪下，想像南山隈。

近念鼎湖别，遥思云嶂陪。不同奇觏往，空睹斯文来。

岁后寒初变，春前芳未开。黄蕤袅岸柳，紫萼折村梅。

尽室兹游玩，盈门几乐哉。嗟留洛阳陌，梦诣建章台。

野失巢由性，朝非元凯才。布怀钦远迹，幽意日尘埃。
次韵何子温祈晴二首
陈师道（宋代）

九虎当关信不传，烧烟才上已回天。
驱除雾雨还朝日，畜缩涛波复二川。
夺目光华开秀句，堆场藁秸验丰年。
从今更上中和颂，少费将军九万牋。
句
阎孝忠（宋代）

不辞远作潇湘客，且入三仙洞里来。
招义驿
朱子恭（宋代）

霜林红叶趁桐花，路转崖根百迟斜。
霁日断云成徙倚，湘南秋尽未还家。
次韵杜安行见寄六首 其一
郭印（宋代）

世事惊迁改，人生苦别离。一年仍异地，千里共劳思。

雁足传来信，蝇头写到诗。丁宁林下意，端不负心期。
悲长安
子兰（唐代）

何事天时祸未回，生灵愁悴苦寒灰。

岂知万顷繁华地，强半今为瓦砾堆。
有感
胡安（清代）

晴云挂壁无人收，时见树影横中流。
晚风借凉催梦到，一片明中依虚舟。
长江东流不可止，宦海飘摇亦如此。
斜风细雨归去来，谁知世有玄真子。
九宫坛斋居
蔡戡（宋代）

斋居独卧小禅房，暂得心閒气味长。
一炷炉熏春睡足，此身疑是在家乡。
雨行梅关二首
李昴英（宋代）

通宵雨滴急催梅，枝北枝南晓尽开。
多谢花神好看客，随车十里雪香来。
留鹤赠廖融
潘若冲（宋代）

峭格数年同野兴，一官才罢共船归。
稻梁少饲教长瘦，羽翼无伤任远飞，
侧耳听吟侵静烛，衔花作舞带斜晖。
朝天万里不将去，留伴高人向钓矶。